JMT วิ่ง 3% ลุ้นโชว์กำไร Q2 แตะ 290 ลบ. โบรกชูเป้า 53 บ.
JMT บวก 3% แตะ 45.25 บาท ลุ้นโชว์กำไรไตรมาส 2/64 แตะ 290 ลบ. โบรกแนะ “ซื้อ” ราคาเป้า 53 บาท
13 ก.ค. 2564

ผู้สื่อข่าวรายงานว่า ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 10.06 น. อยู่ที่ระดับ 45.25 บาท บวก 1.25 บาท หรือ 2.84% สูงสุดที่ระดับ 45.50 บาท ต่ำสุดที่ระดับ 45 บาท ด้วยมูลค่าการซื้อขาย 92.94 ล้านบาท

ด้านบล.เมย์แบงก์ กิมเอ็ง ระบุในบทวิเคราะห์ คงคำแนะนำ “ซื้อ” ราคาเหมาะสม 53.00 บาท อิง P/E ปี 64 เท่ากับ 40 เท่า อิง PEG 1 เท่า บนอัตราเติบโตเฉลี่ยสะสม 40% ในปี 2564-66 แม้สูงกว่าค่าเฉลี่ยในอดีต แต่ด้วยอัตราการเติบโตกำไรที่โดดเด่น จะทำให้ P/E ลดลงเหลือ 29 เท่าในปี 2565
ทั้งนี้ JMT สมควรที่จะมี premium เมื่อเทียบกับกลุ่มการเงินด้วยกัน (ลิสซิ่ง-จำนำทะเบียนฯ) ที่เทรดบน P/E 20-25 เท่า เนื่องจากกลุ่มบริหารสินทรัพย์ฯไม่มีประเด็นกดดันจากการแข่งขันที่สูง และนโยบายภาครัฐที่เข้าควบคุมอัตราดอกเบี้ย-พักหนี้
พร้อมคาดไตรมาส 2/64 มีกำไรสุทธิ 290 ล้านบาท สูงเป็นอันดับสองเทียบกับไตรมาส 4/63 ที่ทำได้ 330 ล้านบาท ขณะที่กำไรช่วงครึ่งปีแรก คิดเป็น 39% ใกล้กับสถิติในอดีต อิงกับเป้าทั้งปี 1,479 ล้านบาท +41% จากปีก่อน โดยโมเมนตัมกำไรจะเดินหน้าทำสถิติใหม่รายไตรมาสเช่นในอดีตตามกองหนี้ที่ตัดต้นทุนหมดในครึ่งแรกของปี 64 คาดจะไม่น้อยกว่าปีก่อนที่ 7-8 พันล้านบาท หนุนมาร์จิ้นสูงขึ้นต่อ ขณะที่แผนเข้าลงทุนหนี้ฯใหม่ 6 พันล้านบาท เดินหน้าขยับจาก 30% ในไตรมาส 1/64 เป็น 50% ในช่วงกลางปีมีโอกาสสูงที่จะได้ตามเป้า
ทั้้งนี้ ยังพบว่าหนี้เสียฯที่ถูกนำมาประมูลขายมีจำนวนมากเกินกว่ากำลังซื้อของผู้ซื้อรวมกัน ทั้งยังมีทิศทางเพิ่มขึ้นปลายปีจากการระบาดฯ จึงคงมุมมองบวกต่อไปถึงปี 2565-66 ที่หนี้ฯจะกลับเข้าประมูลซ้ำ เป็นโอกาสของบริษัทที่จะเข้าลงทุนได้ไม่น้อยกว่าปีนี้ จนสถานการณ์คลี่คลายลงจากการเร่งฉีดวัคซีน ยอดเก็บหนี้ที่สูงขึ้นเป็นปัจจัยหนุนกำไรสุทธิของ JMT ทำสถิติใหม่ได้ต่อใน 2 ปี ข้างหน้าที่ 2,043/2,785 ล้านบาท +36-38% จากปีก่อน